SpareBank 1 Nord-Norge

**SpareBank 1 Nord-Norge**, forkortet **SNN**, er et bankkonsern med hovedkontor i Storgata i Tromsø. Den er en del av SpareBank 1-alliansen. SpareBank 1 Nord-Norge har i dag 15 bankkontor i Nord-Norge. Bankkonsernet har 350 000 personkunder og 40 000 bedrifts- og organisasjonskunder

SNN hadde per fjerde kvartal 2023 en forvaltningskapital på 128 milliarder kroner og ca. 950 årsverk. 

## Historie
Tromsø Sparebank ble etablert som Nord-Norges første sparebank i 1836. I årene som fulgte ble det også opprettet sparebanker i Ibestad (1843), Vadsø (1853), Bodø (1857), Alstahaug og Vaagen (1859). Senere ble det også grunnlagt banker på Trondenæs, i Målselv og på Skjervøy. På 1960-tallet og senere ble 40-talls sparebanker i Nord-Norge sammenslått til det som nå heter SpareBank 1 Nord-Norge. 

Tromsø Sparebank fusjonerte i perioden 1963-1984 med ti sparebanker i Troms og Finnmark. Tromsøsundets Sparebank etablerte i 1980 Sparebanken Nord sammen med 13 andre sparebanker i Troms og Finnmark. Alstadhaug Sparebank, Bodø Sparebank og Vaagan Sparebank og 11 sparebanker i Nordland fusjonerte og etablerte i 1985 Sparebanken Nordland. I 1988 ble Sparebanken Nord-Norge opprettet som en sammenslåing av Tromsø Sparebank og Sparebanken Nord. I 1995 inngikk denne banken i SpareBank 1-alliansen. Senere ble Nordkapp Sparebank (1991) og Sparebanken Nordland (1992) innfusjonert.

## SNNs datterselskaper
* **EiendomsMegler 1 Nord-Norge.** Selskapet er del av kjeden EiendomsMegler 1, og har avdelinger i Alta, Hammerfest, Kirkenes, Tromsø, Finnsnes, Harstad, Andenes, Bodø, Brønnøysund, Fauske, Leknes, Mo i Rana, Mosjøen, Narvik, Sandnessjøen, Svolvær og Sortland. Ved utgangen av 2023 hadde selskapet 109 årsverk. Selskapets administrerende direktør er Kristin Amundsen.
* **SpareBank 1 Finans Nord-Norge** tilbyr leasing og salgspantlån. Ved utgangen av 2023 hadde selskapet 40 årsverk, og administrerende direktør er Niclas Aafos.
***SpareBank 1 Regnskapshuset Nord-Norge AS** leverer regnskapstjenester og rådgiving til alle typer virksomheter uavhengig av hvilken bank de bruker. Selskapet har avdelinger i Alta, Hammerfest, Kirkenes, Balsfjord, Finnsnes, Harstad, Tromsø, Bodø, Brønnøysund, Fauske, Leknes, Mo i Rana, Mosjøen, Narvik, Sandnessjøen, Sortland, Svolvær og Trofors. Ved utgangen av 2023 hadde selskapet 217 årsverk. Selskapets administrerende direktør er Johan-Thomas Hegdahl.

### Ledelse
Hanne Karoline Kræmer har vært konsernsjef siden 1. januar 2024.  

* 1989—2013 Hans Olav Karde 
* 2013—2019 Jan-Frode Janson 
* 2019—2020 Petter Høiseth
* 2020—2024 Liv Bortne Ulriksen
* 2024—  Hanne Karoline Kræmer 

## Samfunnsløftet
I 2018 lanserte SpareBank 1 Nord-Norge Samfunnsløftet. Fordi menneskene i Nord-Norge er største eier banken, får Nord-Norge sin andel av bankens utbytte. Gjennom Samfunnsløftet bidrar konsernet til prosjektet som utvikler arenaer, innovasjon, ungdom og nordnorske lokalsamfunn. Fra regnskapsåret 2022 alene ble det satt av 459 millioner kroner som det kan søkes om støtte fra. Den årlige størrelsen på kapitalene som settes av til Samfunnsløftet besluttes av Representantskapet, og fremkommer som et resultat av utbyttet som tilfaller eierne, der samfunnets eierskap er 53,6 prosent av konsernet.

## Referanser


## Litteratur
* Oddvar Svendsen *SpareBank 1 Nord-Norges historie Lokalbank og samfunnsak* Orkana forlag 2014 ISBN 9788281042469
*Ketil Zachariassen *SpareBank1 Nord-Norges historie 1989-2014 Oppdrag Nord-Norge*, 2014 Orkana forlag 2014 ISBN 9788281042476

## Eksterne lenker
* www.snn.no bankens nettsider